**Қазақстан Республикасы**

**Парламент Мәжілісінің**

**депутаттарына**

*(тізім бойынша)*

*2023 жылғы 15 қыркүйектегі*

*№ДС-317*

**Құрметті депутаттар!**

Сіздердің депутаттық сауалдарыңызды қарап, келесіні хабарлаймын.

Қазақстан Республикасында кәсіпкерлікті дамыту қабілетті кәсіпкерлік субъектілеріне мемлекеттік қолдау шараларына баса назар аудару болып табылатын Қазақстан Республикасында шағын және орта кәсіпкерлікті дамытудың 2030 жылға дейінгі тұжырымдамасында айқындалған.

ҚР Үкіметі өз құзыреті шеңберінде мемлекеттік қолдаудың қаржы құралдарын, атап айтқанда, 5 млн теңгеге дейінгі сомаға жаңа бизнес-идеяларды іске асыру үшін мемлекеттік гранттар беруді әкімшілендіреді.

Бұл құрал 2012 жылдан бастап іске асырылады және жеке кәсіпкерлік субъектілерінің жаңа бизнесті іске қосуына қолдау болып табылады.

Мемлекеттік гранттар экономиканың басым секторларындағы ісін жаңа бастаған кәсіпкерлерге, сондай-ақ әлеуметтік кәсіпкерлік субъектілеріне салалық шектеулерсіз беріледі.

Мемлекеттік гранттарды беру ҚР Үкіметінің 2019 жылғы 31 желтоқсандағы № 1060 қаулысымен бекітілген Қағидаларға *(бұдан әрі – Қағидалар)* сәйкес жүзеге асырылады.

Бүгінгі күні мемлекеттік гранттар нысанындағы қолдау шараларын қаржыландыруды жергілікті атқарушы органдар *(бұдан әрі – ЖАО)* жергілікті бюджет қаражаты есебінен жүзеге асырады.

Құралды іске асырудың барлық кезеңінде жалпы сомасы 19,2 млрд теңгеге 6 мыңнан астам кәсіпкер мемлекеттік гранттар алды. 2022 жылдың қорытындысы бойынша 3,1 млрд теңге сомасына кәсіпкерлердің 836 жобасы қолдау тапты.

2023 жылдың басынан бастап 1,8 млрд теңге сомасына 429 мемлекеттік грант берілді *(ЖАО жедел деректері бойынша)*.

*Мемлекеттік гранттар беру қағидаларында халықтың әлеуметтік осал топтарының (бұдан әрі – ХӘОТ) санатына қатысты бұрынғы шарттарды қайтаруға қатысты*

5 млн теңгеге дейінгі сомаға мемлекеттік грант берудің мақсаты жаңа немесе жетілдірілген өнімді әзірлеу және нарыққа енгізу үшін жаңа бизнес-идеяларды іске асыру болып табылады.

Бұл ретте, аталған шара экономиканың басым салаларын дамытуды ынталандыратын ісін жаңа бастаған кәсіпкерлердің стартап-жобаларын қолдауға бағытталған.

Кәсіпкерлердің мемлекеттік грант қаражатын мақсатқа сай пайдаланбауы, жаңа жұмыс орындарын құру және бизнес-идеялардың жаңашылдығы бойынша міндеттемелерді орындамауы бойынша жол берілген бірқатар бұзушылықтардың анықталуына байланысты қазіргі уақытта ҚР Үкіметі мемлекеттік гранттарды әлеуметтік кәсіпкерлік субъектілері үшін ғана беру жөніндегі мемлекеттік қолдау шарасын қайта форматтау мүмкіндігін қарастыруда.

ҚР Кәсіпкерлік кодексіне сәйкес әлеуметтік кәсіпкерлік субъектілерінің азаматтар мен қоғамның әлеуметтік проблемаларын шешуге ықпал ететін кәсіпкерлік қызметі әлеуметтік кәсіпкерлік болып табылады.

Әлеуметтік кәсіпкерлік субъектілерінің қызметі, оның ішінде ХӘОТ қолдауға, атап айтқанда:

- ХӘОТ үшін жұмыс орындарын жұмыскерлердің жалпы санының кемінде 50%-ы мөлшерінде қамтамасыз етуге;

- ХӘОТ өндіретін тауарларды *(жұмыстарды, көрсетілетін қызметтерді)* өткізуге ықпал етуге;

- ХӘОТ арналған тауарларды *(жұмыстарды, көрсетілетін қызметтерді)* өндіруге;

- қызметтің жекелеген түрлерін, атап айтқанда денсаулық сақтау, білім беру, тәрбие, мәдениет, спорт, экология және басқа да салалардағы көрсетілетін қызметтерді жүзеге асыруға бағытталғанын атап өту қажет.

Сонымен қатар, 2022 жылдан бастап грант алуға өтініш бергенге дейін жұмыссыз немесе жеке кәсіпкер *(мемлекеттік тіркеу мерзімі үш жылдан аз жеке кәсіпкер)* ретінде тіркелу кезінде ХӘОТ үшін 400 АЕК *(шамамен 1,4 млн теңге)* дейінгі сомаға гранттар беріледі.

ХӘОТ бизнес-жобалары бизнес-идеяның бәсекеге қабілеттілігі, өткізу нарықтарын пысықтау, бизнес-жобаның қаржылық өміршеңдігі, кәсіпкерлік дағдылар деңгейі, жаңа жұмыс орындарын құру өлшемшарттары бойынша бағаланады. Грант алуға өтініштерді қабылдау кезектер бойынша жүзеге асырылады.

Әлеуметтік кәсіпкерлік институтын қолдау шараларын жетілдіру бойынша жүргізіліп жатқан жұмыстарды, Еңбекмині желісі бойынша гранттардың болуын, сондай-ақ жаңа бизнес-идеяларды қолдау бойынша гранттар *(5 млн теңгеге дейін)* құралының көзделіп отырған түпкілікті мақсатын ескере отырып, ХӘОТ үшін бұрынғы шарттарды қайтаруды орынсыз деп пайымдаймыз.

*Қағидалардан «Бастау Бизнес» жобасы шеңберінде кәсіпкерлік негіздеріне оқытудың аяқталғанын растайтын сертификат беру жөніндегі міндетті талапты алып тастауға қатысты*

ҚР Үкіметінің 2023 жылғы 31 қаңтардағы № 64 қаулысына сәйкес ЖАО ұсыныстарын ескере отырып, Қағидаларға «Бастау Бизнес» жобасы шеңберінде кәсіпкерлік негіздеріне оқытудың мемлекеттік гранттарын алуға үміткерлердің өтуінің қажеттілігін қамтитын өзгерістер енгізілді.

Бұл норма ісін жаңа бастаған кәсіпкерлерге, оның ішінде жұмыссыздар мен жұмыспен қамтылған адамдардың жекелеген санаттарына бизнесті жүргізуге оқыту арқылы мемлекеттік қолдау шараларын ұсыну жолымен кәсіпкерлік бастамаға жәрдемдесу мақсатында енгізілді.

2022 жылдан бастап кәсіпкерлік негіздеріне оқыту мен гранттар берудің барлық процесі электрондық форматқа ауыстырылды, өтінімдерді қабылдау business.enbek.kz порталында *(бұдан әрі – Портал)* «бір терезе» қағидаты бойынша жүзеге асырылады.

«Бастау Бизнес» кәсіпкерлік негіздеріне оқыту қаржыландыруды талап етпейді, қатысушылар Порталда онлайн режимде оқиды. Оқу ұзақтығы күнтізбелік 14 күннен аспайды және оқу материалдарын өз бетінше игеру жолымен жеке тәртіппен өтеусіз негізде жүргізіледі.

2023 жылы «Бастау Бизнес» жобасы аясында республика бойынша 30 мың адамды оқыту жоспарланған, алайда бүгінгі күні кәсіпкерлік негіздеріне оқыту курстарын 90,8 мың адам аяқтады.

«Бастау Бизнес» бойынша оқитын адамдардың санына шектеу жоқ екенін атап өткен жөн.

Оқыту бизнес, экономика, менеджмент және маркетинг бойынша базалық білім алуға, нарықтық жағдайларда болашақ қызмет үшін практикалық дағдылар базасын құруға бағытталған.

Осылайша, жаңа бизнес-идеяларды іске асыруға мемлекеттік гранттар алу үшін «Бастау Бизнес» сертификатының болуы қажет, өйткені үміткер бизнес-жобаны құру және өз ісін жүргізу үшін қажетті ақпараттың болуы туралы білуге тиіс.

2023 жылдан бастап микро-, шағын және орта кәсіпкерлік субъектілеріне, сондай-ақ кәсіпкерлік бастамасы бар халыққа өтеусіз негізде оқыту мен қызмет көрсетуді көздейтін «Мен – кәсіпкер» кәсіпкерлік әлеуетін дамыту» атты жаңа құрал енгізілді және іске асырылуда.

Осыған байланысты, Қағидаларға әлеуметтік кәсіпкерлік үшін гранттық қаржыландыруды қайта бағдарлау бөлігінде өзгерістердің енгізілуін ескере отырып, ҚР Үкіметі «Мен – кәсіпкер» жаңа құралы шеңберінде оқудан өткенін растайтын сертификатты енгізу қарастырылатын болады.

*Көп балалы отбасылар, толық емес отбасылар, ерекше балаларды тәрбиелеп отырған отбасылар сияқты санаттарға кәсіпкерлікті дамытуға бөлек гранттар беру мүмкіндігін қарастыруға қатысты*

Қазіргі уақытта халықты әлеуметтік қолдау жөніндегі шаралар шеңберінде 400 АЕК-ке дейінгі сомаға мемлекеттік гранттар ХӘОТ-тің санаттарына, оның ішінде:

- төрт және одан да көп кәмелетке толмаған бірге тұратын балалары бар көп балалы отбасыларға;

- асыраушысынан айырылу жағдайы бойынша әлеуметтік төлемдер алушыларға;

- мүгедек баланы *(мүгедек балаларды)* тәрбиелеп отырған адамдарға және *(немесе)* оның жұбайына *(зайыбына)* берілуі мүмкін.

Сондай-ақ ағымдағы жылы ХӘОТ санатындағы үміткерлерге өз ісін ашуға 9 мың грант беру көзделген. 2023 жылдың басынан бастап 5,3 мың адамға бизнес ашуға гранттар, оның ішінде: көпбалалы отбасыларға – 2899, асыраушысынан айрылу жағдайы бойынша әлеуметтік төлемдерді алушыларға – 252, мүгедек бала тәрбиелеп отырғандарға – 631 грант берілді.

Осылайша, ХӘОТ санаттарының кәсіпкерлік бастамаларын қолдау үшін бөлек гранттардың бар екендігін атап өтеміз.

**Ә. Смайылов**

**Тізім:**

Г. Танашева

М. Магеррамов

И. Смирнова

К. Сейітжан

И. Сұңқар

Д. Исабеков

Н. Тау

А. Сағандықова

Т. Серіков

Д. Мұқаев